钦定古今图书集成/历象汇编/岁功典/第017卷
## 钦定古今图书集成/历象汇编/岁功典/第017卷

| 钦定古今图书集成 历象汇编 第十七卷 |

| |

钦定古今图书集成历象汇编岁功典

第十七卷目录

孟春部纪事

岁功典第十七卷

《宋书礼志》：“高辛氏以十三月为正。”玉以白缯，
《书经》“引征。”“每岁孟春，遒人以木铎徇于路。”〈蔡传〉《遒人》，宣
令之官。“《木铎》，金口木舌，施政教时振以警众。”

《诗经豳风七月章》：“三之日于耜。”〈朱注〉三之日，夏正月也，
豳土晚寒于耜，始修耒耜也。

三之日，纳于凌阴。〈朱注〉纳，藏也。藏冰所以备暑也。凌阴，
冰室也。豳土寒多，正月风未解冻，故冰犹可藏也。
《周礼天官》大宰之职，县治象之法于象魏，使万民观
治象，挟日而敛之。〈订义〉郑康成曰：“《大宰》以正月朔日布
王治之事于天下，至正岁又书而县于象魏，振木铎
以徇之，使万民观焉。”郑司农曰：“象魏，阙也。从甲至甲
谓之挟日，凡十日。”王昭禹曰：“必至于挟日者，盖近或
知之矣，远者庸有未知焉。观之挟日，则使远近皆遍
知故也。”

小宰之职，正岁，帅治官之属而观治象之法，徇以木
铎，曰：“不用法者，国有常刑。”乃退以宫刑，宪禁于王宫，
令于百官府曰：“各修乃职，考乃法，待乃事，以听王命。
其有不共，则国有大刑。”〈订义〉郑康成曰：“正岁谓夏之正
月，得四时之正，以出教令者审也。”贾氏曰：“《大宰》以周
之正月，始和布之天下，至此建寅正岁之正月，县于
象魏，其小宰亦助大宰，帅治官之属及万民以观之。”
吴德方曰：“郑康成每以正岁为夏正，建寅之月，正月
之吉为周正建子之月，窃以为不然。周以建子为正，
凡事皆用本朝正朔，若知”有不可行处，依前参用前
代正朔，则不必建子可也。《经》中言“岁终”，即继之以正
岁为建寅，则岁终非建亥，周家自废其正朔矣。若以
岁终为建亥，即始终有接续，无缘住两月也。正月之
吉，为周正一岁之始，无疑事有非朔日可行，故云：“正
岁不拘朔日亦可。”愚案此说，谓岁终与正岁正月相
连，不应隔绝，固然。参以《凌人》“十二月斩冰”，《内宰》“上春
献种，中春始蚕”，与《诗》“四月维夏”，“六月徂暑”，见于周幽
王仍袭之后；《月令次序》十二月行事，见于秦人未改
正朔之初，曷尝不以建寅纪月？其馀又见大史正岁。
年说不可不考。王昭禹曰：“垂以治象，使有目者皆睹；
徇以木铎，使有耳者皆闻。”犹有犯焉，宜刑之所取也。
常刑，官刑也。《小宰》掌建邦之宫刑，宪禁于王宫，宪，谓
表而示之，使之知禁之所在。贾氏曰：“凡刑禁皆出《秋
官》。今云‘宪禁者，与布宪义同。故小宰得《秋官》刑禁文
书，表而悬之于宫内’。”王昭禹曰：“此王宫中之百官府
也。盖百官有治事于王宫者，既宪禁于王宫，又明为
告令，使皆知之。”

宰夫之职，“正岁则以法警戒群吏，令修宫中之职事，
书其能者与其良者，而以告于上。”〈订义〉郑司农曰：“正岁
之正月，以法戒敕群吏。”

凌人春始治鉴，凡外内饔之膳羞鉴焉，凡酒浆之酒
醴亦如之。〈订义〉贾氏曰：“春，谓正月也。”郑康成曰：“鉴如甀，
大口，以盛冰，置食物于中，以御温气。春而始治之，为
二月将献羔而启冰。”郑锷曰：“春分奎星朝见，东方蛰
虫始出，时将用冰，始修饰盛冰之器，以鉴名之者。《左
传》曰：‘美泽可以鉴’。”谓其光泽也。

内宰“岁终则会内人之稍食，稽其功事，佐后而受。献
功者。比其小大与其麤良而赏罚之，会内宫之财用。
正岁，均其稍食，施其功事，宪禁令于王之北宫，而纠
其守。”〈订义〉贾氏曰：“正岁，建寅之月。”王氏曰：“稍食，岁终既
会之矣，正岁又均焉。功事，岁终既稽之矣，正岁又施
焉。”

上春，诏王后帅六宫之人而生穜稑之种，而献之于
王。〈订义〉贾氏曰：上春亦谓正岁，以其春事将兴，故云上
春。郑康成曰：“六宫之人，夫人以下，分居后之六宫者。
古者使后宫藏种，以其有传类蕃孳之祥，必生而献
之，示能育之，使不伤败，且以佐王耕事，共禘郊也。”
《地官》大司徒之职，岁终则令教官正治而致事。正岁，
令于教官曰：“各共尔职，修乃事，以听王命。其有不正，
则国有常刑。”〈订义〉《郑锷》曰：“岁终，周之季冬，今之十月；正
岁，夏之正月，今之建寅也。岁终令致事，所以终时王
之事，正岁听命则施教自建寅始也。”

小司徒之职，正岁则帅其属而观教法之象，徇以木
铎，曰：“不用法者，国有常刑。”令群吏宪禁令，修法纠职，
以待邦治。〈订义〉王昭禹曰：“禁令将使民避行之，宜表揭
之使知宪之。修法则使各修其所守之法，防亏废也；《纠职》则使各纠其所治之人防缓散也。”

乡师之职，“正岁稽其乡器，比共吉凶二服，闾共祭器，
族共丧器，党共射器，州共宾器，乡共吉凶礼乐之器。”
〈订义〉郑锷曰：“比五家耳，财适足以制吉凶、吊祭之二服，
故比集财为之而一比共用焉。器则未能备也。闾二
十五家，财适足以制簠簋鼎俎之器，故闾集财以为
之而一闾共用焉。族之百家，财适足以制夷槃輁轴
之器，故族集财以为之而一族共用焉。至于射器则
定其位，有物，课其功，有筭诏之，有旌节之，有鼓、有弓、
有矢、有侯、有布”，用财多，故合五百家之财而为之。“宾
器则六十者三豆，七十者四豆，八十者五豆，九十者
六豆，有爵、有罍、有笙、有瑟”，其用尤多，故合二千五百
家之财而为之，然后共用也。吉凶礼乐之器，即闾、族、
党、州所共者是已，然必于正岁者，岂非以《春秋》之祭
酺“祭禜、会民而射于序，索鬼神而饮酒”之类，皆用夏
人之正，故欤。

乡大夫之职：“正岁，令群吏考法于司徒以退，各宪之
于其所治之国。”

州长正岁则读《教法》如初。〈订义〉郑康成曰：“虽以正月读
之，至正岁复读之。”

《党正》：“正岁属民读法而书其德行道艺。”

遂大夫，“正岁，简稼器，修稼政。”〈订义〉郑康成曰：“简犹阅也。
稼器，耒耜、镃基之属。”稼政，孟春之《月令》所云：“皆修封
疆，审端径术，善相丘陵、阪险原隰、土地所宜、五谷所
殖，以教道民，必躬亲之。”

《春官》“天府上春衅宝镇及宝器。”〈订义〉郑康成曰：“上春孟
春，衅谓杀牲以血血之。”郑锷曰：“凡宝之所在，必有神
者主之，故杀牲以衅之，所以禳却不祥也。然必用上
春者，以明守之不失，至岁首而更新，新之又新，至于
无穷欤。”

《龟人》上“春衅龟。”〈订义〉郑康成曰：“上春者，夏正建寅之月。
《月令》孟冬，大史衅龟䇲相互矣。秦以十月建亥为岁
首，则《月令》、秦世之书，亦或欲以岁首衅龟耳。”郑锷曰：
“至宝之物，神或凭依，及上春则杀牲以血涂之，既以
祓其不祥，且以神之也。天府上春衅宝器及宝镇衅
龟必用上春者，亦视为国宝也。”

䉢人“上春相䉢。”〈订义〉郑康成曰：“相，谓更选择其蓍蓍龟
岁易者与？”郑锷曰：“上春衅龟，龟可以血涂。筮则但相
视其可用者，择去其不可用者。盖天子之蓍九尺，大
夫七尺，士五尺，相而更易其旧。”

《夏官》牧师，“孟春焚牧。”〈订义〉《郑锷》曰：“孟春草将生，焚去地
之陈根，使发生新芽，则马食而充肥。”

《训方氏》：“正岁则布而训四方而观新物。”〈订义〉郑锷曰：“道
其政事与其上下之志，则达其说于王，使王知之。诵
其传道，非特诵之而已。取其可以为训者作为戒书，
于建寅之月，布之以诵四方，使知其善者可行、恶者
可改也。布于正岁，则顺时之始，与之更新矣。又观四
方之新物，则因夫一岁之始，察民之所好时新者如
何，道之训之，以俟他时之布。”黄氏曰：“布而训四方，使
述其旧美也。观新物，察风俗之变也。”

《秋官》小司寇之职：正岁，帅其属而观刑象，令以木铎
曰：“不用法者，国有常刑。”令群士。〈订义〉李嘉会曰：“刑象既
布，木铎既徇，群士犹然不见不闻而不用法者，此常
刑之不恕。”王昭禹曰：“令群士则令于士师乡士以下，
使之禀法故也。与《小宰》‘帅其属观治象’同意。”郑锷曰：
“六十属为众矣，所视以效法者，在吾之群士，使近而
群士能率法不越，则彼远而外者讵有不恤于刑乎？
故先言帅属，乃言令群士也。”

士师之职，“正岁帅其属而宪禁令于国及郊野。”〈订义〉郑
康成曰：“去国百里曰郊，郊外谓之野。”郑锷曰：“小司寇
所宣布者，及四方之远，士师宪其近也。”

《管子首宪》篇：“孟春之朝，君自听朝。论爵赏，校官终五
日。”

《士农工商篇》：“正月，令农始作服于公田，农耕及雪释，
耕始焉，芸卒焉。”

《小匡》篇：“正月之朝，五属大夫，复事于公。”〈注〉五鄙五属
大夫，每岁报政于君。

《风俗通义》：《太史公记》：“秦德公始杀狗磔邑四门，以御
蛊灾。”今人杀白犬，以血题门户。正月白犬血辟除不
祥，取法于此也。

《史记秦始皇本纪》：“始皇以秦昭王四十八年正月生
于邯郸。及生，名为政，姓赵氏。”〈注〉《徐广》曰：“一作正。”宋忠
曰：以正月旦生，故名正。

《容斋三笔》：秦始皇其名曰“政”，自避其嫌，以正月为一
月。

《史记乐书》：“汉家常以正月上辛，祠太乙甘泉，以昏时
夜祠，到明而终。常有流星经于祠坛上，使僮男僮女
七十人俱歌《青阳》。”

《匈奴传》：“岁正月，诸长小会单于庭祠。”

《汉书食货志》：“孟春之月，群居者将散，行人振木铎徇

郊，以高帝高后配。”

《西京杂记》：“戚夫人侍儿贾佩兰，后出为扶风人段儒
妻，说在宫内时，正月上辰，出池边盥濯，食蓬饵以祓
妖祥。”

《汉书惠帝本纪》：四年“春正月，举民孝弟力田者，复其
身。”

《史记文帝本纪》：二年正月，上曰：“农，天下之本，其开藉
田，朕亲率耕，以给宗庙粢盛。”

《汉书武帝本纪》：元封元年“春正月，行幸缑氏。诏曰：‘亲
登嵩高，御史乘属在庙旁，吏卒咸闻呼万岁者三登，
礼罔不答。其令祠官加增太室祠’。”

《史记。武帝本纪》：“汉改历，以正月为岁首，而色尚黄，官
名更印章以五字，因为太初元年。”

《汉书武帝本纪》：“天汉元年春正月，行幸甘泉，郊泰畤。”
《金谷园记》：“汉武帝尝以正月杀枭为羹，以赐群臣食
之，云使天下之人知杀绝其恶类也。”

《宋书符瑞志》：“汉宣帝五凤三年正月，神雀集京师。”
《汉书宣帝本纪》：“五凤四年春正月，大司农中丞耿寿
昌奏设常平仓以给北边，省转漕，赐爵关内侯。”
《郊祀志》：“上自幸河东之明年正月，凤皇集祋祤，于所
集处得玉宝，起步寿宫。”

《匡衡传》：“成帝即位，衡上疏曰：诸侯正月朝觐，天子观
以礼乐，飨醴乃归。今正月初幸路寝，临朝置酒，以飨
万方。愿陛下留神动静之节，使群下得望盛德休光，
以立基桢，天下幸甚！”

《成帝本纪》阳朔四年春正月，诏曰：“《洪范》八政，以食为
首。方东作时，其令二千石勉劝农桑，出入阡陌，致劳
来之。”

永始四年正月，行幸甘泉，郊泰畤，神光降集紫殿。
《平帝本纪》：“元始元年春正月，越裳氏重译，献白雉一、
黑雉二，诏使三公以荐宗庙。”

元始五年“春正月，祫祭明堂，诸侯王二十八人，列侯
百二十人，宗室九百馀人，征助祭。礼毕，皆益户赐爵
及金帛，增秩补吏，各有差。”

《汉官仪》：“建武三十二年，东巡狩，正月二十八日发洛
阳宫。”

《后汉书明帝本纪》：永平元年“正月，帝率公卿以下朝
于原陵，如元会仪。”

永平二年正月辛未，宗祀光武皇帝于明堂，帝及公
卿列侯始服冠冕衣裳玉佩絇屦以行事。礼毕，登灵
台，望元气，吹时律，观物变。群僚藩辅，宗室子孙，众郡
奉计，百蛮贡职，亦皆陪位。

永平三年正月癸巳诏曰：“夫春者岁之始也。始得其
正则三时有成有司其勉顺时气劝督农桑详刑慎
罚明察单辞夙夜匪懈以称朕意。”

《章帝本纪》：建初元年“春正月丙寅，诏曰：方春东作，宜
及时务。二千石勉劝农桑，弘致劳来。群公庶尹，各推
精诚，专急人事。”

元和二年春正月，诏三公曰：“方春生养，万物孚甲，宜
助萌阳，以育时物。其令有司，罪非殊死，且勿案验，及
吏人条书相告，不得听受。冀以息事宁人，敬奉天气，
立秋如故。”

《宋书符瑞志》：“汉章帝元和三年正月，车驾北巡，以太
牢具祠北岳，有神鱼跃出十数。”

《后汉书陈宠传》：“萧何草律，季秋论囚，俱避立春之月。”
《和帝本纪》：永元三年：“春正月甲子，皇帝加元服，赐诸
侯王公将军、特进、中二千石、列侯、宗室子孙在京师
奉朝请者黄金，将、大夫、郎吏从官帛，赐民爵及粟帛
各有差，大酺五日。”

《安帝本纪》：元初三年“正月，东平陆上言木连理。”
《质帝本纪》：本初元年“春正月诏曰，昔尧命四子，以钦
天道，《鸿范》《九畴》，休咎有象。夫瑞以和降，异因逆感，禁
微应大，前圣所重。顷者州郡轻慢宪防，竞逞残暴，造
设科条，陷入无罪。或以喜怒驱逐长吏，恩阿所私，罚
枉仇隙，至令守阙诉讼，前后不绝。送故迎新，人离其
害，怨”气伤和，以致灾眚。《书》曰：“明德慎罚。方春东作，育
微敬始。其敕有司，罪非殊死，且勿案验，以崇在宽。”
《晋书·礼志》：“魏文帝黄初二年正月乙亥，祀朝日于东
郊之外。”

黄初七年正月，“命中宫蚕于北郊”，依《周典》也。

《魏志明帝本纪》青龙元年“正月甲申，青龙见郏之摩
陂井中。”

《晋书武帝本纪》：泰始二年：“春正月，遣兼侍中侯史光
等持节四方，循省风俗，除禳祝之不在祀典者。”
泰始五年“春正月癸巳，申戒郡国计吏、守相令长，务
尽地利，禁游食商贩。”

《外纪》：晋惠帝正月，百花未开，令宫人剪五色通草花。
王隐《晋书》，“慕容皝上言曰：‘正月十二日，臣躬征平郭，
远假陛下之威，将士竭命，精诚感灵，海为结冰，凌行
海中三百馀里。臣问诸故老，言自立国以来，初无海水冰冻之岁’。”

《晋书·礼志》：康帝建元元年正月，将北郊。太常顾和表：
“汉咸和中，议别立北郊，同用正月。魏承后汉，正月祭
天，以地配。”时高堂隆等以为礼，祭天不以地配，而称
《周礼》，三王之郊，一用夏正。于是从和议。是月辛未，南
郊；辛巳，北郊。帝皆亲奉。

《南燕录》：慕容德正月渡黎津，流凘冰合。邺令韩轨言
于德曰：“昔光武渡滹沱，冰凘自合。今大王济河，天桥
自成。”德乃大悦。

《宋书符瑞志》：“太元十九年正月丁亥，华林园延贤堂
西北，李树连理。”

《拾遗记》：“江东俗称正月二十日为天穿日”，以红丝缕
系煎饼置屋上，谓之“补天漏。”相传女娲氏以是日补
天故也。

《宋书文帝本纪》，元嘉二十九年“正月甲子，诏曰：‘今农
事行兴，务尽地利，若须田种，随宜给之’。”

《通典》：“宋孝武大明二年正月，有司奏，今月六日南郊，
舆驾亲奉，至时或雨，遂迁日，有司行事。”

《宋书孝武帝本纪》，“大明七年正月癸未，诏曰：‘春蒐之
礼，著自周令；讲事之语，书于《鲁史》。今岁稔气荣，中外
宁晏，当因农隙，葺是旧章。可克日于元武湖大阅水
师，并巡江右，讲武校猎’。”

《梁书武帝本纪》：天监十六年“正月辛未，舆驾亲祀南
郊。诏曰：朕当扆思治，政道未明，昧旦劬劳，亟移星纪。
今太皞御气，勾芒首节，升中就阳，禋敬克展。务承天
休，布兹和泽。尤贫之家，勿收今年三调。其无田业者，
所在量宜赋给。若民有产子，即依格优蠲。孤老鳏寡
不能自存，咸加赈恤。班下四方诸州郡县，时理狱讼，
勿使冤滞”，并若亲览。

《隋书天文志》：“普通元年春正月丙子，日有食之。占曰：
‘日食，阴侵阳，阳不克阴也。为大水’。”其年七月，江淮海
溢。

《梁书武帝本纪》：普通二年“正月辛巳，舆驾亲祀南郊。
诏曰：春司御气，虔恭报祀，陶匏克诚，苍璧礼备。思随
乾覆，布兹亭育。凡民有单老孤稚不能自存，主者郡
县咸加收养，赡给衣食。”

中大通五年春正月辛卯，舆驾亲祠南郊。先是一日，
东南郊令解涤之等至郊所履行，忽闻空中有异香
三随风至。及将行事，奏乐迎神毕，有神光满坛上，朱
紫黄白杂色，食顷方灭。兼太宰武陵王纪等以闻。
《北史·李业兴传》：梁武问尚书正月上日，此时何正？”业
兴对曰：“‘此夏正月’。梁武言何以得知？”业兴曰：“案《尚书
中候运衡篇》云：“日月营始”，故知夏正。

《魏书礼志》：“立祖神，常以正月上未，设藉于端门内，祭
牲用羊豕犬各一。”

文成皇帝即位三年正月，遣有司诣华岳修庙立碑，
数十人在山上闻虚中若音声，声中称万岁云。
《灵征志》：“太和八年正月，上谷郡惠化寺醴泉涌。醴泉，
水之精也，味甘美，王者修治则出。”

《隋书礼仪志》：“北齐每岁正月上辛后吉亥，祠先农，祭
讫，司农进穜稑之种，六宫主之。”

后齐正晦汎舟，皇帝乘舆，鼓吹至行殿，升御坐，乘板
舆，以与王公登舟置酒，非预泛者，坐于便幕。

《律历志》：后齐参军信都芳，深有巧思，能以管候气，仰
观云色。尝与人对语，即指天曰：“孟春之气至矣。”人往
验管，而飞灰巳应。每月所候，言皆无爽。

《荆楚岁时记》：“正月夜，多鬼鸟度家家捶床打户，捩狗
耳，灭灯烛以禳之。”〈注〉按：《元中记》云：“此鸟名姑获，一名
天地女，一名隐飞鸟，一名夜行游女。好取人，女子养
之，有小儿之家，即以血点其衣以为志。故世人名为
‘鬼鸟’。”荆州弥多，斯言信矣。

正月未日夜，芦苣火照井厕中，则百鬼走。

元日至于月晦，并为酺聚饮食，士女泛舟，或临水宴
乐。〈注〉按每月皆有弦望晦朔，以正月初年，时俗重以
为节也。《玉烛宝典》曰：“元日至月晦，今并酺食度水。士
女悉湔裳酹酒于水湄，以为度厄。”今世人唯晦日临
河解除，妇人或湔裙。

“正月五日为牛”，今五日不杀牛。

《隋书文帝本纪》：开皇十九年“正月戊寅，大射武德殿，
宴赐百官。”

《礼仪志》：“隋制，于国城东北七里通化门外为风师坛，
祀以立春后丑。”

《食货志》：“高颎以人间课输，虽有定分，年常征纳，除注
恒多。长吏肆情，文帐出没，复无定簿，难以推校，乃为
输籍定样。请遍下诸州，每年正月五日，县令巡人各
随便近，五党三党共为一团，依样定户上下。”帝从之。
《老学庵笔记》《唐高祖实录》：“武德二年正月甲子，下诏
曰：‘释典微妙净业，始于慈悲；道教冲虚至德，去其残
暴。况乎四时之禁，毋伐麛卵，三驱之礼，不取顺从。盖
欲敦崇仁惠，蕃衍庶物，立政经邦，咸率斯道。朕祇膺
灵命，抚遂群生，言念亭育，无忘鉴昧。殷帝去网，庶踵前修，《齐玉》舍牛，实符本志。自今每年正月、五月、九月
十直日，并不得行刑，所在公私，宜断屠杀’。”此《三长月》
断屠杀之始也。

《唐会要》：武德九年正月，亲祠太社。丙子，诏曰：“吉日惟
戊，亲祠太社，率从百僚，以祈五谷。”

《旧唐书百官志》：“凡卫士，各立名簿。其三年以来征防
差遣，仍定优劣为三第。每年正月十日送本府印记，
仍录一道送本卫府。若有差行上番，折冲府据簿而
析之。”

《玉海》：“唐太宗贞观二年正月二十一日，亲祭先农，藉
于千亩之甸。秘书郎岑文本献《藉田赋》。”

《旧唐书礼仪志》：“贞观十四年春正月庚子，命有司读
春令，诏百官之长升太极殿，列坐而听之。”

《唐书礼乐志》：“‘太宗将亲耕，给事中孔颖达议曰：礼，天
子藉田南郊，诸侯东郊。今帝社乃东坛，未合于古’。太
宗曰：‘《书》称‘平秩东作’，而青辂黛耜，顺春气也。五方位
少阳，田宜于东郊’。”乃耕于东郊。

《唐会要》：“永徽三年正月二十九日丁亥，亲享先农，躬
秉耒耜，率公卿耕于千亩之田。”

《唐书礼乐志》：“高宗乾封元年，封泰山。是岁正月，天子
祀昊天上帝于山下之封祀坛，亲封玉册，置石䃭，聚
五色土封之。”

《旧唐书音乐志》：“调露二年正月二十一日，则天御洛
城南楼，赐宴太常，奏《六合还淳舞》。”

《玉海》：永隆二年正月十日，唐高宗会群臣命妇，合宴
宣政殿。太常博士袁利正上疏曰：“前殿正寝，非命妇
宴会之所。”帝从之，改向麟德殿。

《唐诗纪事》：中宗正月晦日幸昆明池赋诗，群臣应制
百馀篇。帐殿前结彩楼，命上官昭容选一首为新翻
御制曲，从臣悉集其下，须臾纸落如飞，各认其名而
怀之，惟沈、宋二诗不下。又移时，一纸飞堕，乃沈诗也。
及闻其评云：“沈诗落句，‘微臣雕朽质，羞睹豫章材’。词
气已竭。宋诗云：‘不愁明月尽，自有夜珠来’。犹涉健举。”
沈乃伏不敢争。

景龙四年正月五日，蓬莱宫宴吐蕃使，因为《柏梁体》，
时上疑实从一宗晋卿素不属文，未即令续，二人固
请，许之。吐蕃舍人明悉猎请令授笔与之，悉猎云：“玉
醴由来献寿觞。”上大悦，赐与衣服。

《唐书武后本纪》：“天授元年，以正月为一月。”久视元年，
“十月甲寅，复唐正月，大赦。”

《唐会要》：天授二年正月二十二日，内出绣袍，赐新除
都督、刺史。其袍绣山形，绕山勒回文，铭曰：“德政推明，
职令思平。清慎忠勤，荣进躬亲。”

《旧唐书音乐志》：“延载元年正月二十三日，制《越古长
年乐》一曲。”

《玉海》：“长安二年正月十七日，始置武举，每年准明经
进士例送。其制有长垛、马射、步射、平射、筒射，又有马
枪、翘关、负重、身材之选。”

开元十九年正月二十四日，吐番请五经，明皇赐以
《毛诗》《礼记》《左传》《文选》。于休烈上言不可，裴光庭曰：“西
域请《诗》《书》，庶使潜陶声教。”上曰：“善。”乃与之。

《唐会要》：“开元十九年正月三十日，诏州县社惟用酒
脯。”

《玉海》：开元二十三年正月十八日，亲祀先农，降至耕
位。侍中执耒，太仆秉辔，上谓左右曰：“帝藉之礼，古则
三推，朕今九推，庶九谷之报也。”

《唐会要》：门。元二十六年正月六日，修望春宫。

正月八日，亲迎气于东郊之青帝坛。

唐人《辇下岁时记》：“正月，户部奏，大阅天下贡物于都
堂。”其日放朝，宰相与百官皆赴户部宴会，一时特盛。
开元中，曾以大阅一日贡物赐李林甫，九州任土，尽
归人臣之家。国史书其事也。

《仙传拾遗》：吐蕃以宝函进，唐明皇曰：“请陛下自开，勿
令他人知此机密。”上问叶法善，法善请令蕃使自开。
上从之，蕃使果中函弩死。因授法善银青光禄大夫。
法善请松阳宅为观，赐号淳和，御制碑额，以荣乡里。
正月二十七日，有云鹤百行翔集，瑞云五色覆其居。
《旧唐书礼仪志》：天宝元年正月癸丑，陈王府参军田
同秀称，于京永昌街空中见《元元皇帝传》，言“天下太
平，圣寿无疆。”仍云“桃林县故关令尹喜宅有《灵宝符》，
发使求之。”十七日，献于含元殿。

《唐会要》：天宝二年正月二十八日，筑神都罗城，号曰
“金城。”

唐明皇《送贺知章归四明诗序》：天宝三年，太子宾客
贺知章，正月五日将归会稽，遂饯东路，乃命六卿庶
尹大夫供帐青门，宠行迈也。诗：“遗荣期入道，辞老竟
抽簪。岂不惜贤达，其如高尚心。寰中得秘要，方外散
幽襟。独有青门饯，群僚怅别深。”

《唐书元宗本纪》：天宝三载正月丙申，改年为载。
《唐会要》：天宝五载正月二十三日，诏曰：“尧命四子，所
受惟时。周分六官，曾不系月。其《礼记月令》，宜改为《时令》。”

天宝六载正月十二日，封四渎号河为灵源公。济为
清源公。江为广源公。淮为长源公。

《翰墨大全》：天宝六载正月十八日，诏“重门夜开，以达
阳气。”

《唐会要》：天宝六载正月二十九日诏：“今阳和布气，蠢
物怀生，在于含养，必期遂性。其荥阳仆射陂、陈留蓬
池，宜断采捕。仍改仆射陂为广仁陂，蓬池为福源池。”
天宝十载正月二十三日，明皇封东镇沂山为东安
公，南镇会稽山为永兴公，西镇吴山为成德公，中镇
霍山为应圣公，北镇医巫闾山为广宁公；封东海为
《广德公》南海为《广利公》，西海为《广润公》北海为《广泽
公》。

《开天遗事》：“都人士女，每至正月半后，各乘车跨马，供
帐于园圃或郊野中，为探春之宴。”

《云仙杂记》：长安风俗，元日以后，递饮食相邀，号“传座。”
《避暑漫抄》：安氏将乱于中原，梁朝志公大师有语曰：
“两角女子绿衣裳，却背太行邀君王，一止之月必消
亡。”两角女子安字，绿者禄字也，一止正月也。果正月
败亡。

《旧唐书肃宗本纪》，乾元二年正月戊寅，有事于藉田。
上行九推。礼官奏太过，曰：“朕劝农率下，恨不终千亩
耳。”礼毕，雪盈尺。

《玉海》：唐顺宗正月十二日诞为“圣寿节。”

元稹诗序：永贞二年正月二日，上御丹凤楼，赦天下。
予与李公垂庾顺之《闲行曲江不及》盛观诗：“春来饶
梦慵朝起，不看千官拥御楼。却著闲行是忙事，数人
同傍曲江头。”

《唐会要》：“元和二年正月辛卯，郊享献之次，景物澄霁，
及銮舆就次则微雪，大驾将动则又止。翌日，御楼宣
赦毕，瑞雪盈尺。”

《遵生八笺》韩文公云：“正月乙丑晦，主人使奴星结柳
作车，缚草为船，载糗与粮，三揖穷鬼而送之。”〈注〉相传
高阳氏子好衣敝食糜。正月晦日巷死。世人于是日
作粥糜，破衣弃于巷，祝曰：“送穷鬼。”

《唐书五行志》：宝历元年正月乙卯，流星出北斗枢星，
光烛天，入浊，占曰：“有赦。”

《旧唐书文宗本纪》：故事，“吴蜀贡新茶，皆于冬中作法
为之。上务恭俭，不欲逆其物性。诏所供新茶，宜于立
春后造。”

《礼仪志》：“会昌二年正月十三日，祀九宫贵神，敕宰相
崔琪摄太尉行事。”

《岁华纪丽谱》：“咸通十年正月二日，街坊点灯张乐，昼
夜喧阗，盖大中承平之馀风。”由此言之，唐时放灯，不
独上元也。

《酉阳杂俎》：北朝妇人常以正月进箕帚长生花。
《续博物志》：清泰小字“二十三”，盖正月二十三日生也。
以是日为千春节，人臣奏对，但云两旬三日，或数物
则云二十二，更过二十四，不敢斥尊也。

《五代史司天考》：“晋司天监马重绩，起唐天宝十四载
乙未为上元，用正月雨水，为气首。”

《清异录》：闽甘露堂前两株茶，郁茂婆娑，宫人呼为“清
人树。”每春初，嫔嫱戏摘新芽，堂中设倾筐会。

《续博物志》：山东风俗，遇正月，取五姓女，年十馀岁，共
卧一榻，覆之以衾，以箕扇之，良久如梦寐。或欲刺文
绣，事笔砚，理管弦，俄顷乃寤，谓之“扇天卜”以乞巧。
《云谷杂记》：太祖潜耀日与一道士游于阙河，每剧饮
烂醉。道士善歌，能引其喉于杳冥之间，作清征之声，
时或闻一二句曰：“金猴虎头四真龙得其位。”诘之，则
曰：“醉梦岂足凭耶？”至膺图受命之日，乃是庚申正月
初四日也。

《玉海》：“乾德二年正月，诏土膏将起，宜课东作之勤，使
地无遗利，岁有馀粮。”

《宋史西蜀世家》：孟昶命学士为词，题桃符，以其非工，
自命笔题云：“新年纳馀庆，嘉节号长春。”以其年正月
十一日降，太祖命吕馀庆知成都，而长春乃圣节名
也。

《玉海》：“太平兴国三年正月二十八日癸丑，幸迎春苑
习射，帝中的者九。”

《宋史五行志》：太平兴国六年正月，瑞安县民张度解
木五片，皆有“天下太平”字。

《礼志》：太平兴国九年正月六日，幸景龙门外水硙，帝
临水而坐，召从臣观之，因曰：“此水出于山源，清澄甘
洁，近河之地水味皆甘，岂河润所及乎？”宋琪等曰：“亦
犹人性善恶染习致然。”帝曰：“卿言是也。”

《玉海》：雍熙二年正月壬戌，有星出东井，其大倍于金
星，至舆鬼没。占云：“四表来贡。”是岁，占城、邛部川蛮、西
南蕃来贡。

雍熙五年正月十七日，御《观耕台》，观王公耕

端拱二年正月，诏“兴置方田，命八作使窦神兴等往
北面。兴功东壁则知定州张永德，西壁则知邢州米信，各兼方田都总管。”

淳化三年正月丙辰，舒州言甘露降，灵仙观三清阁
前柏木画图来献。上以示近臣，宰相李昉等表贺。诏
杨亿试舒州，进《甘露颂》。

《宋史·礼志》：淳化四年正月，以南郊礼成，大宴含光殿。
《玉海》：至道元年正月丙辰，新作上清宫成，御书额，以
金填其字赐之。车驾临幸，谓近臣曰：“造此祠宇，为民
祈福。”

至道二年正月庚戌，上出次南郊斋宫，诏有司画《南
郊图》三幅，外幅列仪卫，中幅车辂及导驾官人物，皆
长寸馀。又图画圜坛祭器、乐驾、警场，青城别为图，以
纪一时之盛。

《宋史真宗本纪》：“景德二年正月戊寅，取淮、楚间踏犁
式，颁之河朔。”

《礼志》：景德三年十二月，陈彭年言：来年正月三日上
辛祈谷，至十日始立春。按《月令》《春秋传》当在建寅之
月，迎春之后。后齐永明元年，立春前郊，议者欲迁日。
王俭启云：“宋景平元年，元嘉六年，并立春前郊，遂不
迁日。”然则左氏所记，启蛰而郊，乃三代彝章。王俭所
启，郊在春前，乃后世变礼。望常以正月立春之后，行
上辛祈谷之礼。从之。

大中祥符元年正月，诏“应致仕官并令赴都亭驿酺
宴，御楼日合预坐者亦听。”又诏“朝臣巳辞未见，并听
赴会。”凡赐酺，命内诸司使三人主其事，于乾元楼前
露台上设教坊乐。又骈系方车四十乘，上起彩楼者
二，分载钧容直。开封复为棚车二十四，每十二乘为
之，皆驾以牛，被之锦绣，萦以彩纼，分载诸军、京畿伎
乐，又于中衢编木为栏处之。徙坊市邸肆，对列御道，
百货骈布，竞以彩幄，镂版为饰。上御乾元门，召京邑
父老分番列坐楼下，传旨问安否，赐以衣服茶帛。若
五日，则第一日近臣侍坐，特召丞郎给谏。上举觞，教
坊乐作，二大车自昇平桥而北，又有旱船四，挟之以
进。棚车由东西街交骛，并往复日再焉。东距望春门，
西连阊阖门，百戏竞作，歌吹腾沸。宗室亲王近列、牧
伯洎旧臣宗室官，为设彩棚于左右廊庑，士庶纵观，
车骑填溢，欢呼震动。第二日，宴群臣百官于都亭驿，
宗室于亲王宫。第三日，宴宗室内职于都亭驿，近臣
于宰相第。第四日，宴百官于都亭驿，宗室于外苑。第
五日，复宴宗室内职于都亭驿，近臣于外苑，上多作
诗，赐令属和，及别为《劝酒诗》。禁军将校日会于殿前
马步军之廨。

诸庆节，古无是也，真宗以后始有之。大中祥符元年，
诏以正月三日天书降日为天庆节，休假五日。两京、
诸路州、府、军监前七日建道场设醮，断屠宰。节日，士
庶特令宴乐，京师然灯。

《玉海》：大中祥符四年正月己丑，司天言：“农丈人星见，
主岁丰。”

大中祥符五年正月癸酉，命学士晁迥等知贡举。六
日甲戌，上作诗赐晁迥等曰：“盛时选士贡闱开，罄宇
闻风献艺来。心以权衡求实效，勿令蓬荜有遗才。”
大中祥符六年正月癸巳朔，五星同色。占曰：“天下兵
偃。”

《宋史礼志》：“真宗大中祥符六年正月二十一日，帝服
通天冠、绛纱袍，奉上太上老君加号册宝。夜漏上五
刻，侍史奉天书赴太清宫，升殿改服衮冕，行朝谒礼
毕，奉册宝于玉匮，缠以金绳，封以金泥。”

《玉海》：大中祥符七年正月九日，学士院上《应天府瑞
云》乐章。

正月二十三日，御奉元均庆楼观酺，从官与坐。宴父
老于楼下，设《山车》百戏，听民纵观。

大中祥符九年正月癸亥，蜀州献《合欢竹图》。

天禧元年正月丙寅，韶州献瑞木，文曰“天下太平。”
正月二十日己未，作《喜春雨诗》，赐学士以下属和。
《宋史·礼志》：仁宗以正月八日为皇太后长宁节，诏定
长宁节上寿仪。太后垂帘崇政殿，百官及契丹使班
庭下，宰臣以下进奉上寿，阁门使于殿上帘外立侍，
百官再拜。宰臣升殿跪进酒，帘外内臣跪承以入。宰
臣奏曰：“长宁节，臣等不胜欢忭，谨上千万岁寿。”复降，
再拜，三称万岁。内臣承旨宣曰：“得公等寿酒，与公等
同喜。”咸再拜。宰臣升殿，内侍出帘外跪授虚盏，宰臣
跪受，降，再拜，舞蹈，三称万岁。内侍承旨宣群臣升殿，
再拜。升，陈进奉物当殿廷，通事舍人称“宰臣以下进
奉。”客省使殿上喝：“进奉出。”内谒者监进第二盏，赐酒
三行，侍中奏“礼毕”，皆再拜舞蹈。太后还内，百官诣内
东门拜表称贺。其外命妇，旧入内者即入内上寿，不
入内者进表。内侍引内命妇上寿，次引外命妇，如百
官仪。次日大宴。

《玉海》：“明道二年正月二十五日，大礼使以制成御耒
耜青箱等奏御。”

景祐二年正月二十八日，置迩英、延义二阁，写《尚书·
无逸》篇于屏。是日，仁宗御延义阁，召辅臣观之《宋史礼志》：英宗以正月三日为寿圣节。礼官奏：“故事，
圣节上寿，亲王、枢密于长春殿，宰臣百官于崇德殿，
天圣谅暗皆于崇政殿。”于是紫宸上寿，群臣升殿间
饮，献一觞而退。又一日，赐宴于锡庆院。

《闻见后录》：夔峡之人，岁正月，十百为曹，设牲酒于田
问，已而众操兵大噪，谓之“养”〈去声〉乌鬼，长老言：地近乌
蛮战场，多与人为厉，用以禳之。

苏轼诗序：“正月二十六日，偶与客野步嘉祐僧舍东
南野人家，杂花盛开，叩门求观。主人林氏媪出应白
发青裾，少寡独居，三十年矣。感叹之馀，作诗纪之。”
《楚通志》：“正月二十二日，东坡将往岐亭，宿于团风，梦
一僧破面流血，若有所诉。至岐亭，过一庙，中有阿罗
汉像，左龙右虎，仪制甚古，而面为人所坏。顾之宛如
梦”中所见，遂载以归，完新而龛之，设于安国寺。
《事文类聚》：元祐二年正月，东坡在汝阴堂前，梅花大
开，月色鲜霁。王夫人曰：“春月色胜于秋月色，秋月色
令人惨凄，春月色令人和悦。”先生大喜曰：“吾不知子
能诗耶？”此真诗家语矣。

《闻见近录》：夔峡将至滟滪堆，峡左岩上有题“圣泉”二
字，泉上有大石，谓之洞石，而初无泉也。至者击石大
呼，则水自石下出。予尝往焚香，俾舟人击之，舟人呼
曰：“山神土地人渴矣。”久之不报，一卒无室家，复大呼
曰：“龙王，龙王，万姓渴矣。”随声水大注。时正月雪寒，其
水如汤，或曰夏则如冰。凡呼者必以万岁，必以龙王
呼之。水于是出矣。

《岳阳风土记》：岳州自元正献岁，邻里以宴饮相庆，至
十二日罢。谓其日为“云开节。”

《宋史礼志》：政和三年，以正月四日有太祖神御之州
府宫殿行香，为“开基节。”

政和六年正月七日御笔：“今岁闰馀候晚，犹未春和，
晷短气寒，于宴集无舒缓之乐。景灵宫朝献，移十四
日东宫。十五日西宫，毕，诣上清储祥宫烧香，十六日
诣醴泉观等处烧香。上元节移于闰正月十四日为
始。”

《东京梦华录》：“正月一日年节，开封府放关扑三日，士
庶自早互相庆贺，坊巷以食物动使果实柴炭之类，
歌叫关扑，如马行。潘楼街，州东宋门外，州西梁门外，
踊路，州北封丘门外及州南一带，皆结彩棚，铺陈冠
梳、珠翠、头面衣著、花朵领抹、靴鞋、玩好之类，间列舞
场歌馆，车马交驰。向晚，贵家妇女纵赏关赌，入场观
看，入市店饮宴，惯习成风，不相笑讶。至寒食、冬至三
日亦如此。小民虽贫者，亦须新洁衣服，把酒相酬尔。”
收灯毕，都人争先出城探春。州南则玉津园，外学方
池亭榭、玉仙观。转龙湾西去，一丈佛园子，王太尉园、
奉圣寺前，孟景初园、四里桥、望牛冈剑客庙。自转龙
湾东去，陈州门外园馆尤多。州东宋门外快活林、勃
脐陂、独乐冈、砚台、蜘蛛楼、麦家园、虹桥、王家园、曹宋
门之间，东御苑、乾明崇夏尼寺。州北李驸马园，州西
新郑门。大路直过金明池，西道者院，院前皆妓馆。以
西宴宾楼，有亭榭曲折池塘，秋千画舫，酒客税小舟
帐，设游赏相对。祥祺观直至板桥，有集贤楼、莲花楼，
乃之官河东、陕西五路之别馆，寻常饯送，置酒于此。
过板桥，有下松园、王太宰园、杏花冈、金明池角。南去
水虎翼巷、水磨。下蔡太师园。南洗马桥。西巷内华严
尼寺、“王小姑酒店。”北金水河、两浙尼寺、巴娄寺、养种
园，四时花木，繁盛可观。南去药梁园、童太师园。南去
铁佛寺、鸿福寺。东西柏榆村。州北，模天坡角桥至仓
王庙。十八寿圣尼寺、孟四翁酒店，州西北，元有庶人
园，有创台、流杯亭榭数处，放人春赏，大抵都城左近
皆是园圃，百里之内，并无閴地。次第“春容满野，暖律
暄晴，万花争出粉墙，细柳，斜笼绮陌，香轮暖辗，芳草
如茵，骏骑骄嘶，杏花如绣。莺啼芳树，燕舞晴空，红妆
按乐于宝榭层楼，白面行歌，近画桥流水”，举目则秋
千巧笑，触处则蹴踘疏狂。寻芳选胜，花絮时坠金樽。
折翠簪红，蜂蝶暗随归骑。于是相继清明节矣。
《玉海》：绍兴十四年正月二十六日，内出镇圭以奉文
宣王。初，有司欲用珉，上曰：“崇奉先圣，岂可用假玉？”诏
以真玉圭降出。

《宋会要》：“宋高宗绍兴十五年正月二日，泸南献嘉禾
九穗。”

《乾淳起居注》：“淳熙八年正月初二日未初雪大下，正
是腊前，官家甚喜，令有司比去年倍数支散贫民。节
使吴琚进喜雪《水龙吟》词。”

《宋史礼志》：理宗以正月五日为“天基节。”

《挥麈后录》：“楚俗，遇元夕第三夜，多以更阑时微行，听
人言语，以卜一岁之通塞。”

《道山清话》：何斯举作《黄绵袄子歌》序：正月大雨雪，十
日不巳。既晴，邻里相呼负日，曰：“黄绵袄子出矣。”
《演繁露》：达鲁河东与海接，岁正月方冻，其钩鱼也。王
与其母皆设次冰上，先使人于河上下十里间，以毛
网截鱼，令不得散逸，又从而驱之。其床前预开冰窍四，各有冰眼，中眼透水，旁三眼环之，不透第减令
薄而已。薄者所以候鱼。而透者将以施钩也。鱼之将
至。伺者以告。遂于透眼中。用绳钩掷之。无不中者。
谓之“得头鱼。”头鱼既得。遂相与出冰帐。于别帐作乐
上寿。

《溪蛮丛笑》：土俗，岁节数日，野外男女分两朋，各以五
色彩囊豆粟往来抛接，名“飞紽。”

《金史太祖本纪》：“天辅七年正月甲申，诏令农事将兴，
典兵官毋纵军士动扰人民，以废农业。”

《熙宗本纪》：“天会十四年正月十七日，万寿节，齐、高丽、
夏遣使来贺。”

《世宗本纪》：“大定四年正月二十五日辛亥，获头鹅，遣
使荐山陵。自是岁以为常。”

大定二十年正月，命岁以钱五千贯造“随朝百官节
酒及冰烛药炭”，视品秩给之。

《礼志》：“明昌五年，为坛于景风门外东南，岁以立春后
丑日祀风师。”

《天文志》：“兴定五年正月，山东行省蒙古纲奏，庆云见，
命图以进。”

《五行志》：“元光二年正月十八日辛酉日午，有鹤千馀
翔殿庭，移刻乃去。”

《元史·祭祀志》：“岁正月十五日，宣政院同中书省奏请，
先期，中书奉旨移文枢密院，八卫拨伞鼓手一百二
十人，殿后军甲马五百人，抬舁监坛汉关羽神轿军
及杂用五百人。宣政院所辖宫寺三百六十所，掌供
应佛像坛，而幢幡、宝盖、车鼓、头旗三百六十坛，每坛
擎执抬舁二十六人，钹鼓僧一十二人。大都路掌供”
各色“金门大社”一百二十队。教坊司，云和署掌大乐
鼓板、杖鼓、筚篥、龙笛、琵琶、筝、𥱧七色，凡四百人。兴和
署掌妓女杂扮队戏一百五十人。祥和署掌杂把戏
男女一百五十人。仪凤司掌汉人、回回、河西三色细
乐，每色各三队，凡三百二十四人。凡执役者皆官给，
铠甲、袍服、器仗，俱以鲜丽整齐为尚，珠玉金绣，装束
奇巧，首尾排列三十馀里，都城士女，闾阎聚观。礼部
官点视诸色队仗，刑部官巡绰喧闹。枢密院官分守
城门，而中书省官一员总督视之。先二日，于西镇国
寺迎太子，游四门。舁高塑像，具仪仗入城。十四日，帝
师率梵僧五百人，于大明殿内建佛事。至十五日，恭
请伞盖，于御座奉置宝舆，诸仪卫队仗列于殿前，诸
色社直暨诸坛面列于崇天门外，迎引出宫。至庆寿
寺，具素食，食罢起行，从西宫门外垣海子南岸入厚
载红门，由东华门过延春门而西，帝及后妃、公主于
五德殿门外，搭《金春》五殿彩楼而观览焉。及诸队仗
社直送金伞还宫，复恭置御榻上，帝师僧众作佛事，
至十六日罢散，岁以为常，谓之《游皇城》。或有因事而
辍，寻复举行。

正月，祀东岳镇海渎，祀官以所在守土官为之。
《岁华纪丽谱》：正月二日，太守出东郊，早宴移忠寺。〈旧名
碑娄院〉晚宴大慈寺，《清献公记》云：“宴罢，妓以新词送茶，
自宋公祁始。”盖临邛周之纯善为歌词，尝作茶词授
妓，首度之以奉公，后因之。

五日五门蚕市，盖蚕丛氏始为之，俗往往呼为蚕丛。
太守即门外张宴。

二十三日，圣寿寺前蚕市，张公咏始即寺为会，使民
鬻农器，太守先诣寺之“都安王祠奠献，然后就宴。旧
出万里桥，登乐俗园亭，今则早宴祥符寺，晚宴信相
院。”

二十八日，俗传为“保寿侯诞日。”出笮桥门，即侯祠奠
拜。次诣净众寺“邠国杜丞相祠”奠拜毕事，会食。晚宴
大智院。

《辍耕录》：“至元四年正月，城京师，以为天下本。右拥太
行，左注沧海，抚中原，正南面，枕居庸，奠朔方，峙万岁
山，浚太液，泒玉泉，通金水。萦畿带甸，负山引河。壮哉
帝居，择此天府。”

《明会典》：“凡每岁正旦节，自初一日为始，文武百官放
假五日。”

《帝京景物略》：正月十三日，家以小盏一百八枚夜灯
之，遍散井灶门户砧石，曰“散灯也。”其聚如萤，散如星。
正月十六日，妇女著白绫衫队而宵行，谓无腰腿诸
疾，曰“走桥。”至城各门，手暗触钉，谓男子祥，曰“摸钉。”
丘真人名处机，字通密，号长春子。金皇统戊辰正月
十九日生。都人以正月十九日致浆祠下，游冶纷沓，
走马蒱博，谓之《燕九节》。

《北京岁华记》：“正月初八九日至十八日，人家用粉糁
寒具相馈遗，遍市鬻之，以五花帚为号。